b'\n_START_ARTICLE_\nBrahin (meteorit)\n_START_PARAGRAPH_\nMeteorit Brahin je meteorit iz skupine kamnito-\xc5\xbeelezovih meteoritov.\n_START_SECTION_\nZgodovina\n_START_PARAGRAPH_\nMeteorit Brahin v resnici ni samo en majdeni kos meteorita. V letih od 1807 do 1968 so na\xc5\xa1li devet primerkov z ocenjeno skupno te\xc5\xbeo okoli 800 kg, od tega se je do sedaj ohranilo samo 724 kg. Prvega so na\xc5\xa1li \xc5\xbee leta 1810 v Belorusiji v bli\xc5\xbeini mesta Homel. Spadajo v isto skupino kot meteorit Krasnojarsk. K meteoritu Brahin tako pri\xc5\xa1tevajo celo vrsto posameznih meteoritov, ki so jih na\xc5\xa1li v razli\xc4\x8dnih \xc4\x8dasih, vendar na pribli\xc5\xbeno istem podro\xc4\x8dju. Vsi imajo enako strukturo, razlikujejo se samo po te\xc5\xbei. Iz tega lahko sklepamo, da je na to podro\xc4\x8dje neko\xc4\x8d padel pravi meteorski de\xc5\xbe. Verjetno je bil prvi meteorit iz tega de\xc5\xbeja najden \xc5\xbee leta 1807. Takrat so isto\xc4\x8dasno na\xc5\xa1li dva primerka na podro\xc4\x8dju kraja Kucovka. Proti koncu prej\xc5\xa1njega stoletja je bil na razdalji desetih kilometrov od prve najdbe (2 do 3 km vzhodno od vasi Kruki) najden tretji primerek z maso 182 kg. V za\xc4\x8detku 20. soletja so v bli\xc5\xbeini na\xc5\xa1li \xc5\xa1e dva primerka, od katerih se je eden nahajal v globini okoli 1 m. Na\xc5\xa1li so \xc5\xa1e primerek z maso 270 kg. Leta 1938 so 2 km vzhodno od vasi Kaporenki v globini 30 do 40 cm na\xc5\xa1li \xc5\xa1e en kos meteorita z maso 16 kg. Verjetno je bilo na tem podro\xc4\x8dju najdenih \xc5\xa1e ve\xc4\x8d meteoritov, ki pa niso na\xc5\xa1li poti do znanstvene obdelave. Nekateri so v In\xc5\xa1titutu za geologijo Beloruske akademije znanosti v Minsku. Povr\xc5\xa1ina, na kateri se najdejo meteoriti te vrste , je \xc5\xa1iroka 15 km in dolga okoli 30 km. Predvidevajo, da je smer meteoritnega de\xc5\xbeja bila od jugovzhoda proti severozahodu. Verjetno je ta meteoritni de\xc5\xbe padel pred manj kot tiso\xc4\x8d leti.\n_START_SECTION_\nLastnosti\n_START_PARAGRAPH_\nVsi primerki spadajo v skupino palazitov._NEWLINE_Meteoriti Brahin izvirajo iz asteroidnega pasu._NEWLINE_Kemi\xc4\x8dna sestava je naslednja: 36,5\xc2\xa0% SiO\xe2\x82\x82, 13,7\xc2\xa0% FeO, 43,2\xc2\xa0% MgO, 0,3\xc2\xa0% MnO, 3,82% P\xe2\x82\x82O\xe2\x82\x85._NEWLINE_Druga imena, ki se uporabljajo za meteorit Brahin, so \xc5\xa1e: Kruki, Krukov, Minsk, Rokitskij in Komarinskij.'